贈蘭坡星翁
作者：林景熙
朝代：宋

paragraphs: 深林澹孤芳，一洗桃李姿。
采采坡雲暮，持之欲遺誰。
故人青雲端，或在江海涯。
青雲達者路，江海幽人期。
有如一種蘭，升沈亦殊岐。
南宮香滿握，誰使紉湘纍。
客笑試問君，君曰數所爲。
嗟予偶閲理，焚膏自童時。
功名千載芬，白首心已違。
富貴倘貽臭，不如貧賤怡。
吾生吾自斷，爲謝君平帷。